钦定古今图书集成/方舆汇编/职方典/第1238卷 > 《姚侯平寇碑》邹廷望
## 钦定古今图书集成/方舆汇编/职方典/第1238卷 > 《姚侯平寇碑》邹廷望

环新，皆山也。独元溪去新之西南隅，凡百十里许，林
麓四塞莫际，且引辰酉溪峒，险阻罕俪，以故四方亡
命，辄藉以鼠伏之。而渠魁李者，则又逋逃主也。李据
元溪，历世凡几，招集诸亡命，衣纸铠甲，荷戈戟弩剑，
出入乘舆。每鸦阵出，无论我新岁不获室处，即邻若
武陵、青草、三吾诸地，亦必伺其动止，以卜休息。上官
檄郡邑大夫，则又不可掩捕。独夫当隘，即千百人徒
盱盱然，且簌簌汗出也。故新有元溪，元溪有李，号《累
世膏肓》云。先是，当道诸公议决去之，乃二稔，竟无一
俘者。癸未夏，我大夫姚至，首询民瘼，闻元溪即赤发
面，甫议剿，计骁健若干人，计粮饷若干石，计岁月若
干时。大夫抚然曰：“欲利民而先厉民，非策也。”又半载，
大夫乃跃然曰：“设变致权，所以解结，此独不可以计
取乎？”于是先走符招之，不至；复悬金饵之，又不至。辄
锐意石画，遴左右中有材度者，直步其巢穴以绐之
曰：“若党某某沉案未获人也，潜伏穴隅。若能捕而献
之，则无论可自赎，即功亦孰得与若论先后？”李者方
信，忽又疑，仍蹲蹲不敢出。居数月，大夫曰：“击贼之形，
犹击物耳。南山伏虎，即不从噬，狐豕敢恃而游乎？”亡
何，督学至。故事，提调挈诸生往，大夫辄空国行，示其
不备，密授诸从事以方略，计某日贼当出，计某处伏
当设，且也非纵酒无以安厥心，一一区画之。乃诸从
事心惟臂指，复往说之。渠首李果不疑，率党如约。某
日戒“案贼某某，荷戈戟弩剑赴邑庭以献。比至邑庭
后，则醪馔具举，贼果安心焉。饮方甘，而左右袭执者
突出，贼神丧魄夺，拔剑飞檐，措手莫支，须臾靡靡，无
不就缚。此无庸骁健，粮饷岁月，而群凶一旦皆束手，
毫无出于算中。胸冨甲兵，曷克动中机宜如此哉？”
时李众犹盛，识者悉怀惧。大夫旋下檄走穴，以安厥
党。洎又三入其地，芟若党与，籍若田宅。其遗孥则徙
之别里，犹计口授地，使耕以食。昔狼窜鼠伏之区，悉
号“安壤。”大夫上其事于当道，顾狡兔走野，追逐是惮，
一入其罝，竞瞰者奔趋焉。嗟哉！大夫亦惟谦谦自㧑，
下绝不欲居，而时议始息。除寇甫二年，大夫功且定。
邑士夫奉正朔，杨寿元、李文卿、庠生彭湛、余智、杨昶
及诸里老周木等窃相谓曰：“元溪之平，大夫世世功
也；不有坚珉，为大夫世世颂未称也。”乃问纪于野史
邹廷望。廷望曰：“信哉！是可不纪哉？昔孝宽当一面，寄
统百万帅，仅奏一捷而传其勋者，迄今有遗慕焉。矧
大夫以一令而一骑不烦，即杯酒谈笑间，而百年盘
踞之寇去若”拉朽，俾我新与邻诸地顿释骇顾而跻
之，生全其所不能忘者，又当何如哉？斯纪也，即不文
奚辞？于是涤觞集众齿而席之，举手相祝曰：“贤哉大
夫！保障攸系；犁我坎窞，登我衽席；俎豆椒浆，永世无
斁！”祝毕，因为之叙命工勒诸石。大夫讳九功，征虞其
号，世滇之临安人。